Document ID: 31997R1391

Komisijas Regula (EK) Nr. 1391/97
(1997. gada 18. jūlijs),
ar ko groza Regulu (EK) Nr. 296/96 par datiem, kas dalībvalstīm jānosūta, un par izdevumu, kurus finansē Eiropas Lauksaimniecības vadības un garantiju fonda (ELVGF) Garantiju nodaļa, ikmēneša iegrāmatošanu, un ar ko atceļ Regulu (EEK) Nr. 2776/88
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 21. aprīļa Regulu (EEK) Nr. 729/70 par kopējās lauksaimniecības politikas finansēšanu [1], kurā jaunākie grozījumi izdarīti ar Regulu (EK) Nr. 1287/95 [2], un jo īpaši tās 4. un 5. pantu,
tā kā Regulas (EK) Nr. 296/96 [3] 3. panta 1. un 3. punkts paredz, ka datus paziņo attiecīgi pa faksu (telefaksu); tā kā, ņemot vērā pašlaik pieejamos elektroniskos sakaru līdzekļus, ir lietderīgi paredzēt arī paziņojumu nosūtīšanu ar elektroniskiem līdzekļiem;
tā kā Regulas (EK) Nr. 296/96 7. panta 1. punkts nosaka, ka par attiecīgo mēnesi prasītajai izdevumu atmaksai ir jāatbilst šajā mēnesī faktiski izdarītajiem maksājumiem un saņemtajiem ieņēmumiem; tā kā par dažiem izdevumu veidiem, jo īpaši papildu pasākumiem, dalībvalstis vai nu izdara maksājumus, pirms stājas spēkā juridiskais pamatojums, ar kuru ELVGF Garantiju nodaļa kļūst atbildīga par attiecīgajiem izdevumiem, vai arī sastopas ar sarežģījumiem, deklarējot ELVGF izdevumus par daļēji finansētiem pasākumiem tajā pašā mēnesī, kad izdara maksājumus saņēmējam; tā kā Regulu (EK) Nr. 296/96 būtu jāgroza tā, lai tā labāk atbilstu esošajai praksei;
tā kā šajā regulā paredzētie pasākumi ir saskaņā ar Eiropas Lauksaimniecības virzības un garantiju fonda (ELVGF) komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 296/96 groza šādi:
1. Regulas 3. panta 1. un 3. punktā vārdus "fakss" un "telefakss" attiecīgi aizstāj ar "pa faksu vai elektroniski".
2. Regulas 7. panta 1. punktu aizstāj ar šādu:
"1. Attiecīgajā mēnesī deklarētiem izdevumiem ir jāsakrīt ar šajā mēnesī faktiski veiktajiem maksājumiem un ieņēmumiem. Tomēr:
a) izdevumus, ko var samaksāt pirms noteikuma izpildes, kas ļauj tos pilnīgi vai daļēji uzņemties ELVGF Garantiju nodaļai, var deklarēt tikai:
- mēnesī, kurā noteikums ir izpildīts,
vai
- nākamajā mēnesī pēc šā noteikuma izpildes;
b) par valstu līdzekļiem daļēji finansēti izdevumi ir jādeklarē, vēlākais, līdz otrā mēneša beigām pēc maksājumiem saņēmējam.
Saskaņā ar šā punkta pirmo daļu deklarētie izdevumi var ietvert par tā paša gada iepriekšējiem mēnešiem paziņoto datu labojumus.
Par "n" gadu saskaņā ar šo daļu jāņem vērā dalībvalstu deklarētie izdevumi no "n-1" gada 16. oktobra līdz "n" gada 15. oktobrim."
2. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
To piemēro izdevumiem, kas izdarīti, sākot no mēneša, kas ir pēc šīs regulas spēkā stāšanās dienas.
Šī regula uzliek saistības kopumā un ir tieši piemērojama visās dalībvalstīs.
Briselē, 1997. gada 18. jūlijā

Labels: 12
2
15